ΚΑΝΤ

**4. Η ΜΕΤΑΦΥΣΙΚΗ ΠΑΡΑΓΩΓΗ**

Από την αίσθηση περνάμε στη διάνοια, η οποια θα πρέπει να έχει επίσης της καθαρές της μορφές, αν πρόκειται να υπάρχουν a priori συνθετικές προτάσεις. Αν υπάρχουν a priori έννοιες, τότε αυτες εφαρμόζονται πριν από κάθε εμπειρία σε όλα τα αντικείμενα της εμπειρίας και επομένως ορίζουν a priori τη δομή των αντικειμένων. Είχαμε υποθέσει στο δεύτερο μάθημα ότι ακόμη και στις εμπειρικές προτάσεις υπάρχει κάτι σταθερό, το οποίο είναι ανεξάρτητο των εμπειρικών περιεχομένων που αποτυπώνονται στις κρίσεις μας και αυτό δεν μπορεί να είναι παρά η μορφή των κρίσεων εν γένει. Η σκέψη μας, δηλαδή αυτό για το οποίο είναι υπεύθυνη η διάνοια, εκφράζεται πάντοτε σε κρίσεις. Συνεπώς ό,τι είναι a priori σε αυτήν μπορεί να αναζητηθεί στις *μορφές των κρίσεων*. Έτσι ο Καντ χρησιμοποιεί τις λογικές μορφές των κρίσεων, προκειμένου να οδηγηθεί μέσω αυτών στις a priori έννοιες της διάνοιας. Η υπόθεσή του είναι ότι οι παραστάσεις, δηλαδή οι έννοιες, που συντίθενται στις κρίσεις, σύμφωνα με τις μορφές των κρίσεων, θα πρέπει να έχουν την ίδια δομή με τις εν λόγω μορφές, ειδάλλως δεν θα μπορούσαν να συντεθούν. Αν όμως οι έννοιες αυτές είναι εκείνες με τις οποίες σκεπτόμαστε τα αντικείμενα, τότε οι έννοιες μορφοποιούν τα αντικείμενα με τον ίδιο τρόπο που οι μορφές των κρίσεων συνδέουν τις έννοιες. Επομένως: «η ίδια λειτουργία [μορφή] που προσδίδει ενότητα στις διάφορες παραστάσεις σε μια κρίση προσδίδει επίσης ενότητα στην απλή σύνθεση διαφόρων παραστάσεων σε μια εποπτεία».

 Υποθέστε μια γλώσσα η οποία μπορεί να εκφράσει μόνο σχέσεις συγγένειας, μια γλώσσα δηλαδή όπου όλες οι προτάσεις μιλάνε για συγγενικές σχέσεις μεταξύ ανθρώπων και τίποτε άλλο. Πώς θα ήταν οι έννοιες (τα ουσιαστικά) που περιέχει αυτή η γλώσσα και συνθέτει (δηλαδή συνδέει) μεταξύ τους σε προτάσεις; Είναι προφανώς ότι οι έννοιες αυτής της γλώσσας θα ήταν μόνο έννοιες που δηλώνουν μια θέση σε ένα σύστημα συγγενειών, όπως μητέρα, πατέρας, αδερφός, κόρη κ.ο.κ.

Ας πάρουμε ένα άλλο πολύ απλό αλλά πιο ακριβές παράδειγμα, την καταφατική κρίση: «όλοι οι άνθρωποι είναι θνητοί». Εδώ η ιδιότητα της θνητότητας αποδίδεται στην έννοια του ανθρώπου ή, διαφορετικά, η έννοια του ανθρώπου υπάγεται σε εκείνη των θνητών όντων. Υπάρχουν ενδεχομένως και άλλα θνητά όντα, όλοι όμως οι άνθρωποι ανήκουν στην ομάδα των θνητών όντων. Κατ’ αρχήν πρόκειται για μια αμιγώς εννοιολογική σχέση. Η έννοια άνθρωπος είναι στενότερη και περικλείεται στην έννοια του θνητού όντος. Όταν όμως λέμε ότι όλοι οι άνθρωποι είναι θνητοί φανταζόμαστε ταυτόχρονα τη θνητότητα ως κάτι που υπάρχει σε κάθε άνθρωπο και τον προσδιορίζει. Αυτό σημαίνει ότι σκεφτόμαστε τον κάθε άνθρωπο ως φορέα μιας ιδιότητας, ενός χαρακτηριστικού, το οποίο εκφράζεται με το κατηγόρημα. Ο άνθρωπος νοείται τότε ως φορέας μιας ιδιότητας και άρα ως κάτι που υπάρχει ως βάση για αυτήν ή άλλες ιδιότητες που μπορούν να του αποδοθούν. Επομένως ταυτόχρονα με τη διατύπωση μιας κατηγορικής κρίσης σκεφτόμαστε το αντικείμενο που αντιστοιχεί στο συντακτικό υποκείμενο ως κάτι που είναι φορέας ιδιοτήτων, δηλαδή ως ουσία (ή υπόσταση), το δε κατηγόρημα ως συμβεβηκός. Εμμέσως λοιπόν, οι μορφές των κρίσεων καθιστούν αναγκαίες κάποιες έννοιες με τις οποίες αναφερόμαστε στα αντικείμενα, με τις οποίες σκεπτόμαστε πάντοτε τα αντικείμενα. Αυτές οι έννοιες θα είναι οι καθαρές έννοιες της διάνοιας.

Ακολουθώντας εν μέρει τα λογικά εγχειρίδια της εποχής του, αλλά προσαρμόζοντάς τα στις ανάγκες της θεωρίας του, ο Καντ απαριθμεί 12 μορφές κρίσεων, οργανωμένες σε τέσσερις ομάδες, οι οποίες αντιστοιχούν σε συγκεκριμένες λογικές λειτουργίες μέσω των οποίων επιτελείται η σύνθεση σε μία κρίση. Κάθε κρίση, σύμφωνα με τον Καντ, αναφέρεται σε κάποιο ποσό, και επομένως στην πρώτη ομάδα έχουμε καθολικές, επιμέρους και ενικές κρίσεις, π.χ.: «όλα οι άνθρωποι είναι θνητοί», «κάποιοι άνθρωποι είναι ξανθοί», «Ο άνθρωπος αυτός είναι άρρωστος». Επίσης , οι κρίσεις αναφέρονται πάντα σε ένα ποιόν, δηλαδή σε μία ποιότητα που αποδίδεται στο υποκείμενο της πρότασης, και είναι καταφατικές, αποφατικές, διαζευκτικές η αόριστες. Καταφατική είναι μια πρόταση η οποία βεβαιώνει το κατηγόρημα ως ιδιότητα του υποκειμένου, π.χ. «Η πάπια είναι πτηνό». Αποφατική, προφανώς, όταν αρνείται την απόδοση του κατηγορήματος: «Η πάπια δεν είναι θηλαστικό». Αόριστες είναι τέλος οι προτάσεις οι οποίες αρνούνται μεν ένα κατηγόρημα, αλλά συγκεκριμένα αυτό το κατηγόρημα και μόνο, υπαινισσόμενες ότι υπάρχει κάποιο άλλο, π.χ. «Η πάπια είναι ένα μη θηλαστικό». Η διαφορά έγκειται στο ότι η άρνηση αρνείται το κατηγορούμενο («μη θηλαστικό»), ενώ στην περίπτωση των αποφατικών κρίσεων η άρνηση αφορά το ρήμα («δεν είναι»). Πρακτικά αυτό σημαίνει ότι η αόριστη κρίση αφήνει να εννοηθεί ότι η πάπια δεν είναι μεν θηλαστικό, είναι όμως κάτι άλλο και συγκεκριμένα ό,τι δεν περικλείεται στην έννοια του θηλαστικού. Εν μέρει λοιπόν είναι μια καταφατική πρόταση, αφού υποστηρίζει το αντίθετο αυτού που αρνείται, κάτι που δεν κάνει μια αποφατική πρόταση. Ανεξάρτητα από το πόσο φυσική είναι αυτή η διαίρεση των κατηγοριών του ποιού, θα δούμε αργότερα ότι παίζει σημαντικό ρόλο σε συγκεκριμένα σημεία της επιχειρηματολογίας του Καντ και προφανώς εξασφαλίζει συμμετρία στον πίνακα, όπου σε κάθε ομάδα υπάρχουν τρεις κατηγορίες. Η επόμενη λογική λειτουργία είναι αυτή της σχέσης και εδώ οι προτάσεις μπορεί να είναι κατηγορικές, υποθετικές ή διαζευκτικές, ενώ υπάρχει τέλος μια τέταρτη ομάδα, αυτή του τρόπου, και οι κρίσεις είναι σε αυτήν βεβαιωτικές, προβληματικές ή αποδεικτικές. Αξίζει να σημειωθεί ότι οι λογικές λειτουργίες του τρόπου δεν αφορούν, σύμφωνα με τον Καντ, το περιεχόμενο της κρίσης, παρά μόνο τη στάση εκείνου που εκφέρει την κρίση και ο οποίος μπορεί να θεωρεί ότι αυτό που λέει *είναι* έτσι όπως το λέει, *μπορεί* να είναι έτσι όπως το λέει ή είναι *αναγκαστικά* έτσι όπως το λέει. Οι άλλες λογικές λειτουργίες δεν αφορούν την σχέση εκείνου που εκφέρει την πρόταση με τον ισχυρισμό της πρότασης, αλλά κομίζουν μια σημασία η οποία είναι εσωτερική στο περιεχόμενο της κρίσης.

Σε αυτές τις 12 λογικές λειτουργίες με τις οποίες επιτελείται η σύνθεση στην κρίση αντιστοιχούν 12 έννοιες οι οποίες θα πρέπει να βρίσκουν εφαρμογή σε όλα τα αντικείμενα της εμπειρίας στο βαθμό που μπορεί να γίνει για αυτά λόγος σε κρίσεις. Οι 12 αυτές έννοιες ονομάζονται, αριστοτελικώς, *κατηγορίες* και είναι οι εξής:

ΚΑΤΗΓΟΡΙΕΣ

**1. Του ποσού**

Ενότητα [Einheit]

Πολλότητα [Vielheit]

Ολότητα [Allheit]

**2. Του ποιού**

Πραγματικότητα [Realität]

Άρνηση [Negation]

Περιορισμός [Limitation]

**3. Της σχέσης**

Ενύπαρξη και αυθύπαρξη (ουσία/υπόσταση και συμβεβηκός) [Inhärenz, Substistenz]

Αιτιότητα και εξάρτηση [Kausilität, Dependenz]

Κοινωνία(Αλληλεπίδραση) [Gemeinschaft]

**4.Του τρόπου**

Δυνατότητα [Möglichkeit]

Ύπαρξη (Πραγματικότητα) [Dasein]

Αναγκαιότητα [Notwendigkeit]

Κάποιες παρατηρήσεις:

Η δεύτερη κατηγορία του ποσού, η *πολλότητα*, αποδίδεται εδώ στα ελληνικά με ένα αδόκιμο όρο. Ο λόγος είναι ότι πρέπει να διακριθεί από μια άλλη λέξη την οποία χρησιμοποιεί ο Καντ στο έργο του, την πολλαπλότητα [Mannigfaltigkeit], η οποία αναφέρεται συνήθως στο πλήθος των παραστάσεων από τις οποίες συντίθεται ένα αντικείμενο, όπως θα δούμε στο μάθημα 5. Επίσης η πρώτη κατηγορία του ποιού και η δεύτερη του τρόπου μοιάζουν να ταυτίζονται, είναι ωστόσο διαφορετικές. Ο λόγος δεν μπορεί να εξηγηθεί προς το παρόν, σχετίζεται πάντως με τη διαφορά ανάμεσα στη *λογική* και την *υπαρκτική* τάξη, η οποία θα μας απασχολήσεις σε μετέπειτα μαθήματα.

Στην ομάδα των κατηγοριών του τρόπου ο Καντ προσθέτει σε κάθε κατηγορία την αντίθετή της, δηλαδή: μη δυνατότητα, μη ύπαρξη και τυχαιότητα. Η πρόσθεση αυτή μοιάζει χωρίς σημασία. Ο Καντ επιμένει ωστόσο ότι υπάρχει συγκεκριμένο νόημα στο γεγονός ότι οι ομάδες 3 και 4 περιέχουν ζεύγη κατηγοριών. Συγκεκριμένα, υποστηρίζει ότι οι κατηγορίες των ομάδων 1 και 2 αναφέρονται σε αντικείμενα της εποπτείας, ενώ αυτές των ομάδων 3 και 4 στην *ύπαρξη* αυτών των αντικειμένων. Η σημασία αυτής της διάκρισης και πάλι δεν μπορεί να εξηγηθεί στο σημείο αυτό, αλλά σχετίζεται και πάλι με τη διαφορά μεταξύ λογικής και πραγματικής τάξης. Οι πρώτες κατηγορίες ονομάζονται εν γένει *μαθηματικές* και οι *δεύτερες* δυναμικές.

Μπορεί τέλος εύκολα να παρατηρήσει κανείς ότι σε κάθε τριάδα υπάρχει μια ορισμένη σχέση μεταξύ των κατηγοριών. Συγκεκριμένα, η τρίτη κάθε φορά κατηγορία προκύπτει από την ένωση των δύο πρώτων. Έτσι, η ολότητα είναι μια πολλότητα η οποία ωστόσο θεωρείται ως ενότητα. Ο περιορισμός είναι ταυτόχρονα η κατάφαση μιας πραγματικότητας και η άρνηση μιας άλλης. Η αλληλεπίδραση(κοινότητα) είναι μια σχέση αιτιότητας όπου το ένα υπάρχει μέσα στο άλλο. Η αναγκαιότητα δεν είναι παρά η μη δυνατότητα της μη ύπαρξης.

Από την εποχή του Καντ μέχρι σήμερα έχουν εκφραστεί πολλές διαφωνίες και επιφυλάξεις σε σχέση με τον πίνακα των κατηγοριών. Ο ίδιος ο Καντ θεωρούσε ότι, σε αντίθεση με τον Αριστοτέλη, συνήγαγε τον πίνακα από μια συγκεκριμένη και αδιαφιλονίκητη βάση, τις μορφές των κρίσεων. Επομένως δεν πρόκειται για ένα συνονθύλευμα, αλλά για έναν πλήρη κατάλογο, ο οποίος δεν θα μπορούσε να περιέχει ούτε περισσότερες ούτε λιγότερες κατηγορίες, και εκφράζει τη φύση του ανθρώπινου νου. Θα πρέπει να φανταστεί κανείς τις 12 κατηγορίες ως τη σταθερή δομή της ανθρώπινης νόησης, με την οποία τα πράγματα του κόσμου γίνονται για εμάς αντικείμενα της σκέψης. Με άλλα λόγια, αν δεν χρησιμοποιήσουμε τις κατηγορίες για τα αντικείμενα της εποπτείας, δεν μπορούμε καν να τα σκεφτούμε. Αντιστρόφως, όπως θα δουμε, οι κατηγορίες ή αλλιώς *καθαρές έννοιες της διάνοιας* δεν είναι παρά *μορφές* με τις οποίες συλλαμβάνουμε το υλικό της εποπτείας.

Έχουμε δει λοιπόν ότι οι *παραστάσεις* τις οποίες έχουμε χάρη στις γνωσιακές μας δυνάμεις είναι δύο ειδών: έννοιες και εποπτείες, οι οποίες σχετίζονται μεταξύ τους ως μορφές προς περιεχόμενα. Ωστόσο, όπως είδαμε, τα περιεχόμενα, δηλαδή οι εποπτείες, μπορεί να είναι οι ίδιες καθαρές μορφές ή εμπειρικά περιεχόμενα (ας πούμε μορφικά περιεχόμενα και περιεχομενικά περιεχόμενα). Καθαρές μορφές εποπτείας είναι ο χώρος και ο χρόνος, ενώ εμπειρικές εποπτείες είναι όλα όσα εμφανίζονται στο χώρο και στο χρόνο. Οι έννοιες από την άλλη μπορεί και αυτές, αν και εν γένει μορφές, να είναι καθαρές, δηλαδή μορφικές, ή εμπειρικές, δηλαδή περιεχομενικές (ας πούμε μορφικές μορφές και περιεχομενικές μορφές). Οι πρώτες είναι οι καθαρές έννοιας της διάνοιας, οι κατηγορίες. Οι δεύτερες, οι εμπειρικές έννοιες, είναι όλες μας οι σκέψεις για αντικείμενα που έχουμε συναντήσει στην εμπειρία, π.χ. η έννοια του σκύλου, της κιμωλίας κ.ο.κ. Οι κατηγορίες είναι προφανώς πολύ γενικότερες από τις εμπειρικές έννοιες. Και όχι μόνο αυτό. Είναι επίσης έννοιες οι οποίες δεν έχουν αποκτηθεί μέσω της εμπειρίας, αλλά διαμορφώνουν το υλικό της εμπειρίας μας. Αυτό θα το δούμε πιο συγκεκριμένα στη συνέχεια.